Klinički centar Univerziteta u Sarajevu

Klinički centar Univerziteta u Sarajevu (KCUS), ili Univerzitetski klinički centar Sarajevo (UKCS), najveća je bolnička ustanova u Bosni i Hercegovini. Nastavna je baza Medicinskog fakulteta Univerziteta u Sarajevu. Sastoji se od 37 klinika, bolničke apoteke te pridruženih sektora i službi. Historija Klinički centar Univerziteta u Sarajevu osnovan je 1894. kao Zemaljska bolnica. Projektiran je po uzoru na Univerzitetsku bolnicu u Beču po svim tada modernim evropskim standardima. U vrijeme izgradnje bila je jedna od najmodernijih bolnica u Evropi. U medicinskim procedurama nije se zaostajalo za drugim vodećim svjetskim centrima. Ubrzo se javila i potreba za školovanjem vlastitog medicinskog kadra, pa se osniva Medicinski fakultet Univerziteta u Sarajevu. U toku rata u BiH na Centar je palo 350 granata i drugih eksplozivnih sredstava bez obzira na saznanja i obilježja da se radi o zdravstvenoj ustanovi. Pet pacijenata je ubijeno u direktnim napadima na UKCS a 51 radnik je ubijen na radnom mjestu i u gradu u toku rata. Procijenjena materijalna šteta je 38 miliona eura. Klinike za ginekologiju i akušerstvo i za pedijatriju sa pratećim objektima te Institut za fizijatriju su potpuno uništeni, a Institut za vaskularne bolesti je devastiran. Svi objekti su poslije rata u potpunosti obnovljeni. Lokacija KCUS je smješten na 4 lokacije. Glavnina klinika, uprava Centra, Centralni medicinski blok (CMB), i Dijagnostika i poliklinika (DIP) smješteni su na lokalitetu Koševo. Klinike za pedijatriju 1 i 2, Klinika za ginekologiju i Klinika za akušerstvo su smješteni na lokalitetu Jezero, Klinika za plućne bolesti i tuberkulozu je smještena u naselju Podhrastovi a Klinika za vaskularne bolesti je smještena u ulici Čekaluša iza zgrade Medicinskog fakutleta. 1996. godine je krenula izgradnja zgrada Centralnog medicinskog bloka na 15 etaža i Dijagnostike i poliklinike. Zgrada DIP-a je u potpunosti opremljena i useljena a zgrada CMB je izgrađena, i djelimično opremljena i useljena. Obe zgrade su povezane nadzemno mostom i podzemno tunelom za vozila. Povezane su također sa Klinikom urgentne medicine i Klinikom za ortopediju i traumatologiju toplim vezama. U toku je izgradnja tunela tople veze sa Klinikom za opću i abdominalnu hirurgiju. U zgradu CMB koja je jedna od najmodernijih medicinskih zdanja na Balkanu useljene su do sada (2016. godina) Klinika za radiologiju, Klinika za nuklearnu medicinu i endokrinologiju (PET-CT odjel i linearni akcelerator čestica- LINAC), Klinika za onkologiju, Klinika za kardiohirurgiju, Odjeljenje invazivne kardiologije Klinike za bolesti srca, krvnih žila i reumatizam s angio salama, Centralni operativni blok sa 10 specijaliziranih sala i jednom polivalentnom transplantacionom salom, Klinika za anesteziju i reanimaciju sa Jedinicom intenzivne terapije (JIT), Klinika za bolesti uha, nosa i grla, Klinika za maksilofacijalnu hirurgiju te Klinika za onkologiju. Osoblje U UKC Sarajevo zaposleno je 3317 zaposlenika. Organizacija KCUS se sastoji od 37 klinika: Klinika za neurohirurgiju Klinika za opću i abdominalnu hirurgiju Klinika za urologiju Klinika za dječiju hirurgiju Klinika za kardiohirurgiju Klinika za torakalnu hirurgiju Klinika za anesteziju i reanimaciju Klinika za ortopediju i traumatologiju Klinika za rekonstruktivnu i plastičnu hirurgiju Klinika za maksilofacijalnu hirurgiju Klinika za bolesti uha, nosa i grla Klinika za očne bolesti Klinika za vaskularnu hirurgiju Klinika urgentne medicine Centralna sterilizacija Klinika za gastroenterohepatologiju Klinika za plućne bolesti i tuberkulozu "Podhrastovi" Klinika za nefrologiju Klinika za bolesti srca, krvnih žila i reumatizam Klinika za kožne i venerične bolesti Klinika za infektivne bolesti Klinika za nuklearnu medicinu i endokrinologiju Klinika za hematologiju Klinika za fizijatriju i rehabilitaciju Klinika za onkologiju Klinika za hemodijalizu Klinika za ginekologiju Klinika za porodiljstvo Pedijatrijska klinika 1 Pedijatrijska klinika 2 Klinika za radiologiju Psihijatrijska klinika Neurološka klinika Klinička hemija i biohemija Klinička imunologija Klinička mikrobiologija Klinička patologija i citologija Reference